钦定古今图书集成/明伦汇编/官常典/第596卷 > 《河北籴使到任谢表》汪藻
## 钦定古今图书集成/明伦汇编/官常典/第596卷 > 《河北籴使到任谢表》汪藻

久迂郎选，甘为襆被之行；擢领使华，叨奉资粮之寄。
御命朝离于魏阙，迎亲夕至于封陲。恩本曲成，荣逾
始愿。伏念臣向缘朴学，冒处周行。甫辞州县之徒劳，
即玷朝廷之临遣。寂无称效，积有悔尤。黜持江外之
麾，收预省中之籍。繄上皇保全之厚，嗟孤生报塞之
难。逮诸烦使之乏人，复以薄材而奉诏。唯河朔襟喉
之地，实兵屯飞挽之冲。欲贸新陈，长有馀而实塞；当
权轻重，无甚贱以伤农。方大计之仰成，岂至愚而能
办。伏遇陛下鼎新庶政，钧播群材。因时内外，而试以
百为；随器方圆，而取之数路。顾断断鼠穷之技，虽匪
才堪；然拳拳乌哺之情，可无禄养。未投闲散，仍获便
安。臣敢不力效涓埃，无忘夙夜。金汤积粟，上宽《当宁
之顾忧》；犬马依人，日俟乘轺之归报。